Lýsa yfir þungum áhyggjum af þjónustusamningi við RÚV Ari Brynjólfsson skrifar 7. nóvember 2019 06:15 Þjónustusamningur ráðuneytisins við RÚV rennur út um áramót . Fréttablaðið / Pjetur Sjálfstæðir kvikmyndaframleiðendur hafa miklar áhyggjur af því að gagnrýni frá þeim verði ekki tekin með í reikninginn við gerð nýs þjónustusamnings mennta - og menningarmálaráðuneytisins við Ríkisútvarpið . Nýr samningur til ársins 2024 mun líta dagsins ljós fyrir áramót . Ráðuneytið hefur ekki svarað fyrirspurnum um stöðuna á samningagerðinni en samkvæmt heimildum Fréttablaðsins er hún á lokametrunum . Helstu áhyggjurnar snúa að því að ekki verði skerpt á skilgreiningu á hvað sé sjálfstæður framleiðandi . RÚV skilgreinir sjálfstæðan framleiðanda sem „ seljanda tilbúins efnis eða umsjónarmann eða framleiðanda efnis “ . Samkvæmt reglugerð um Kvikmyndasjóð má hins vegar finna skilgreininguna „ sjálfstæður framleiðandi er fyrirtæki sem hefur kvikmyndagerð að meginstarfi “ . Samtök iðnaðarins ( SI ) óskuðu eftir svörum frá ráðuneytinu fyrir meira en ári og funduðu með Lilju Alfreðsdóttur , mennta - og menningarmálaráðherra , í mars . Síðan hafa engin svör borist . „ Útfærsla þjónustusamningsins skiptir sköpum fyrir hagsmuni okkar félagsmanna , “ segir Sigríður Mogensen , sviðsstjóri hugverkasviðs SI . „ Ég trúi ekki öðru en að ráðuneytið eigi við okkur samtal um þessi mál áður en gengið verður frá þjónustusamningnum . RÚV teygir sig mjög langt í skilgreiningu á því hvað telst sjálfstæður kvikmyndaframleiðandi . Við teljum að með því sé vegið að hagsmunum greinarinnar . “ Samkvæmt núgildandi þjónustusamningi er RÚV skyldað til að láta einn tíunda af útgjöldum renna til sjálfstæðra framleiðenda . Yfirlit yfir viðskipti RÚV við sjálfstæða framleiðendur á árunum 2016 og 2017 eru aðgengileg á vef Alþingis . Þar sést að í mörgum tilfellum er um að ræða þáttastjórnendur og jafnvel aðrar opinberar stofnanir . „ Yfirlitin benda til þess að verið sé að fella almenn viðskiptasambönd og aðkeypta þjónustu frá hinum ýmsu aðilum undir kaup á efni frá sjálfstæðum framleiðendum , “ segir Sigríður . „ Að okkar mati þarf að fara ofan í saumana á þessu og tryggja að upprunalegur tilgangur þessa hlutverks RÚV um að efla kvikmyndaframleiðslu á Íslandi nái fram að ganga . “ RÚV neitar að afhenda Fréttablaðinu yfirlit yfir viðskipti við sjálfstæða framleiðendur árið 2018 , er það nú til umfjöllunar hjá úrskurðarnefnd um upplýsingamál . Fleiri atriði tengjast gerð þjónustusamningsins , þá helst vera RÚV á auglýsingamarkaði . Fram kemur í svari RÚV við fyrirspurn Fréttablaðsins að tekjur af sölu auglýsinga námu tveimur milljörðum í fyrra , er það um einn þriðji tekna stofnunarinnar . Rekstur auglýsingadeildar var rúmur einn tíundi af þeirri upphæð , eða 255 milljónir króna . Alls var hlutdeild samkeppnisrekstrar í kostnaði um 525 milljónir króna í fyrra , en um 270 milljónir króna af því myndi áfram falla á RÚV ef stofnunin hyrfi af auglýsingamarkaði . Það þýðir að RÚV þyrfti um 1,8 milljarða króna til viðbótar til að halda áfram rekstri í núverandi mynd . Ríkisendurskoðun er nú að vinna stjórnsýsluúttekt á RÚV . Nær úttektin til fjármögnunar og reikningsskila og samkeppnisreksturs RÚV . Í byrjun hausts var gert ráð fyrir að skýrslan yrði tilbúin í síðari hluta október . Samkvæmt heimildum Fréttablaðsins er dregin upp dökk mynd af stjórnsýslu RÚV í skýrslunni .